

**ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ
ΓΡΑΦΕΙΟ ΤΥΠΟΥ**

**Αθήνα, 12 Οκτωβρίου 2021**

**ΔΕΛΤΙΟ ΤΥΠΟΥ**

**Κεδίκογλου: «Πολλαπλά οφέλη για την οικονομία και την εγχώρια τουριστική βιομηχανία η επένδυση των υδατοδρομίων και η χρήση αλιευτικών καταφυγίων ως υδάτινων πεδίων προς αντιμετώπιση καταστάσεων ανάγκης με την προσέγγιση υδροπλάνων»**

Σε εποικοδομητικό κλίμα διεξήχθη τη Δευτέρα 11 Οκτωβρίου, η συνάντηση του υφυπουργού Αγροτικής Ανάπτυξης και Τροφίμων και βουλευτή Ευβοίας, Σίμου Κεδίκογλου με τον πρόεδρο και Διευθύνων Σύμβουλο της εταιρείας Hellenic Seaplanes Νικόλα Χαραλάμπους αναφορικά με τις τρέχουσες εξελίξεις στο θέμα του δικτύου υδατοδρομίων.

Στην ατζέντα των συνομιλιών, στο πλαίσιο αναβάθμισης και βελτίωσης των υποδομών των Αλιευτικών Λιμένων της χώρας, τέθηκε μεταξύ άλλων η δημιουργία βάσεων για πυροσβεστικά υδροπλάνα αλλά και η ανάπτυξη των υδατοδρομίων και των υδάτινων πεδίων στην Εύβοια.

«*Συζητήσαμε για έργα αναπτυξιακού χαρακτήρα αναβάθμισης και βελτίωσης λιμενικών υποδομών στους αλιευτικούς λιμένες και αλιευτικά καταφύγια βάζοντας ως προσθήκη την αδειοδότηση υδατοδρομίων και υδάτινων πεδίων. Στο ευρύτερο πλαίσιο εξετάζουμε την δημιουργία βάσεων πυροσβεστικών υδροπλάνων αναπτυγμένες σε όλη την Ελλάδα έτσι να υπάρχει αμεσότητα ανταπόκρισης*», σημείωσε μετά το πέρας της συνάντησης ο κ. Κεδίκογλου.

Ο Υφυπουργός εξέφρασε την ισχυρή πολιτική βούληση της κυβέρνησης να στηρίξει τη νέα επενδυτική δραστηριότητα, γεγονός που αποδεικνύεται «από την ανάπτυξη συγκοινωνιών με υδροπλάνο στην Ελλάδα και τη γρήγορη αδειοδοτική διαδικασία». Ιδιαίτερη μνεία έκανε και στα πολλαπλά οφέλη που θα σήμανε μια τέτοια επένδυση για την ελληνική οικονομία, «*όπως είναι η δημιουργία θέσεων εργασίας, η περιφερειακή ανάπτυξη, η ανάπτυξη υποδομών και δικτύων καθώς και τις θετικές επιδράσεις που θα έχει στην εγχώρια τουριστική βιομηχανία*…», κατέληξε.

Από την πλευρά του, ο κ. Χαραλάμπους επεσήμανε πως «*το αποτέλεσμα της σημερινής συνάντησης αναβαθμίζει πλέον το δίκτυο την αλιευτικών λιμένων αλλά ανεβάζει το επίπεδο διασύνδεσης της χώρας με υδροπλάνα*…» και τόνισε χαρακτηριστικά πως «*μέχρι σήμερα πάνω από 90 υδατοδρόμια σε όλη την Ελλάδα βρίσκονται σε φάση αδειοδότησης και υλοποίησης που αν όλα πάνε καλά σύντομα οι Έλληνες θα μπορούν να πετάνε σχεδόν παντού με υδροπλάνα*..». Αναφερόμενος στην νέα αυτή μεταφορική υποδομή που θα δώσει νέα πνοή στην διασύνδεση όλης της Ελλάδας, ο CEOτης εταιρείας υπογράμμισε πως «*με φόντο τις πρώτες πτήσεις με υδροπλάνα το 2022, η Hellenic Seaplanes ετοιμάζεται πυρετωδώς ώστε να παρουσιαστεί σε πλήρη ετοιμότητα στην εκκίνηση της προσεχής τουριστικής σεζόν. Εξάλλου πρόθεση της εταιρείας μας είναι η ομαλή αλλά και ουσιαστική έναρξη των πτήσεων με στόχο να διευρυνθούν οι εθνικές μεταφορές δημιουργώντας νέα τουριστικά προϊόντα… Η ένταξη επιλεχθέντων υδάτινων πεδίων και η πορεία προς αδειοδότηση υδατοδρομίων αποτελεί προτεραιότητα για συγκεκριμένους λιμένες στο νησί της Εύβοιας όπως η Χαλκίδα, η Κάρυστος, η Αιδηψός, η Κύμη και το Αλιβέρι*».

Παρών στη συνάντηση, ήταν και ο νέος αντιπρόεδρος Ανάπτυξης της Seaplanes, Χρήστος Χάλαρης (πρώην διοικητή του ΕΦΚΑ).